b'\n_START_ARTICLE_\nUmetni splav\n_START_PARAGRAPH_\nUmetni splav ali umetna prekinitev nose\xc4\x8dnosti je medicinski poseg, ki se opravi na zahtevo nose\xc4\x8dnice. Najpogostej\xc5\xa1a metoda za prekinitev nose\xc4\x8dnosti v prvih dvanajstih tednih sta raz\xc5\xa1iritev (dilatacija) materni\xc4\x8dnega vratu in izpraskanje ali posrkanje vsebine (abrazija ali vakuumska aspiracija) iz materni\xc4\x8dne votline._NEWLINE_Po trinajstem tednu se dokon\xc4\x8da nose\xc4\x8dnost tako, da se spro\xc5\xbeijo popadki s solno raztopino ali s prostaglandini. Bolj poredko se opravlja mali carski rez._NEWLINE_V sodobni dru\xc5\xbebi se odvija debata o moralnosti splava - predvsem zaradi vpra\xc5\xa1anja, ali je zarodek oseba ali ne. Razvila so se gibanja (pogosto iz verskih krogov), ki zahtevajo prepoved umetnih splavov._NEWLINE_Zakonit umetni splav, ki ga v razviti dr\xc5\xbeavi na varen na\xc4\x8din izvede strokovnjak, je med najvarnej\xc5\xa1imi posegi v medicini.\n_START_SECTION_\nSlovenija\n_START_PARAGRAPH_\nV Sloveniji je splav na zahtevo zakonit. Leta 2011 je bilo v Sloveniji izvedenih 4236 umetnih splavov, 2010 pa 4328.\n_START_SECTION_\nZakonodaja\n_START_PARAGRAPH_\nPo svetu so zakoni o umetnem splavu razli\xc4\x8dni in segajo od popolne nelegalnosti, do legalnosti v dolo\xc4\x8denih primerih (ogro\xc5\xbeenost matere, po\xc5\xa1kodbe zarodka, dru\xc5\xbebeni dejavniki, posilstvo), do legalnosti splava na zahtevo.'